تاند(شنبه، د حوت ۹) د بشر حقونو خپلواک کمیسیون ویلي، چارواکو د وژل شوي خبریال بسم الله عادل د کورنۍ د غړو په ساتنه کې بې‌ غوري کړې۔

د بشر حقونو خپلواک کمېسیون له چارواکو غوښتي، چې د وژل شوي خبریال بسم الله عادل د کورنۍ د دریو غړو د وژل کېدو په تړاو وضاحت ورکړي۔

د دغه کمېسیون مشرې «شهزاد اکبر» رسنیو ته ویلي، چې امنیتي ځواکونه باید دا په ډاګه کړي چې د بسم الله عادل کورنۍ ته له ګواښه څومره خبر وه۔

شهزاد اکبر پر خپله ټویټر پاڼه پوښتلي، چې امنیتي ځواکونو د بسم الله عادل د کورنۍ لپاره څه کړي او حالات ولې دومره ترینګلي شي چې د افغانانو د پرلپسې قربانۍ لامل شي؟

وړمه شپه نامعلومو وسله‌والو د افغان خبریال بسم الله عادل چې د جنوري په لومړیو کې په غور کې ووژل شو، د کورنۍ درې غړي ووژل او پنځه نور یې ټپیان کړل۔

د نوموړي او د کورنۍ د غړو د وژنې مسوولیت هم تراوسه کوم چا په غاړه نه دی اخیستی او دغه راز افغان دولت هم تراوسه د عادل د قاتلینو په نیولو کې پاتې راغلي دي